पाएं अपने शहर की ताज़ा ख़बरें और फ्री ई-पेपरडाउनलोड करें
उदयपुर मार्ग पर बोजूंदा की पहाड़ियों पर 80 करोड़ साल पहले समुद्र और जीव उत्पति के साक्ष्य मौजूद हैं। ये बरसों से देश के 32 राष्ट्रीय जियोलॉजिकल स्मारक यानी स्ट्रेमटोलाइट जीवाश्म पार्क के रूप में दर्ज हैं, लेकिन इस ओर ध्यान नहीं गया जबकि शोधार्थी जरूर आते रहे। पहली बार तीन साल पहले दैनिक भास्कर ने इस संबंधी शोध व जानकारी दी थी। अब इसके संरक्षण और विकास की दिशा तय हुई है।
गुरुवार को भू-विज्ञान एवं खनिज विभाग के विशेषज्ञ और प्रशासनिक अधिकारियों ने जीवाश्म क्षेत्र का मुआयना किया। कलेक्टर ने जल्द मैपिंग पूरी कर इसके नाम भूमि दर्ज करने और जियोलॉजिकल पार्क के विकास की योजना बनाने के निर्देश दिए। करीब 12 हैक्टयर में यह पार्क भविष्य में रिसर्च और टूयरिस्ट साइट के रूप में उभरेगा।
सुबह 9 बजे से अधिकारी बोजूंदा के पहाड़ी व चट्टानी भू-भाग में पड़ताल में जुटे थे। विषय था-यहां 80 करोड़ साल पूर्व समुंद्र और जीव उत्पति के साक्ष्य के साथ इसके संरक्षण और विकास की प्लानिंग। कलेक्टर ताराचंद मीणा ने भी करोड़ों साल पहले की चट्टानों को देख संरक्षण और विकास को गंभीरता से लिया। तहसीलदार विपिन चौधरी, वरिष्ठ भूवैज्ञानिक ओमप्रकाश जांगिड़, खनिज अधिकारी रवि प्रकाश मीणा, यूआईटी सचिव सीडी चारण, उदयपुर से आए भूगर्भ शास्त्री प्रोफेसर पुष्पेंद्र सिंह राणावत, गिरदावर,पटवारी, शोधार्थी डॉ. गोपाल सालवी आदि ने जायजा लिया। उललेखनीय है कि ये आस्ट्रेलिया जैसे ही स्ट्रोमेटोलाइट जीवाश्म है। जो वहां पर्यटकों का प्रमुख आकर्षण है। इस बारे में सबसे पहले 28 अगस्त 2017 को दैनिक भास्कर ने रिसर्च स्टोरी प्रकाशित की थी। इसके बाद फिर 11 मई 2018 को यह मुद्दा उठाया था।
पर्यटन : जीव विज्ञान शोधार्थियों के अलावा विश्व के 26 प्रतिशत पर्यटक देखना चाहते हैं ऐसे पार्क...मोहनलाल सुखाड़िया विश्वविद्यालय के पूर्व भूगर्भ विज्ञानी प्रोफेसर पुष्पेंद्रसिंह राणावत ने बताया कि यह दुर्लभ जिओ हेरिटेज है। विश्व के 26% पर्यटक जिओ पार्क देखना चाहते हैं। भारत में 32 राष्ट्रीय जियोलॉजिकल स्मारक घोषित है। जिसमें से 10 राजस्थान में है। चित्तौड़ का यह बोजुन्दा स्ट्रेमटोलाइट पार्क सूची में 16 वें नंबर पर अंकित है। ये सामुद्रिक चट्टानें जीव उत्पति के संबंध में शोधार्थियों को नया आयाम देगी। राणावत के अनुसार यह देश का ऐसा पहला स्थल भी है जो नेशनल हाईवे जैसे मुख्य मार्ग पर है। इसलिए यहां जीवाश्म पार्क पर आधुनिक म्यूजियम( इंटरप्रिटेशन सेंटर) बनना चाहिए। हाईवे से सरस डेयरी के पीछे तक की 8 से 14 हेक्टर भूमि उपयुक्त होगी। देश- दुनिया के पर्यटक, भू - वैज्ञानिकों,नव शोधार्थियों को जीवाश्म चट्टानों के बारे में जानने का अवसर मिलेगा। डॉ गोपाल सालवी ने बताया कि इसे यूनेस्को की विश्व विरासत सूची में लाने का प्रयास भी संभव है। यह चित्तौड़ के लिए अतिरिक्त गौरव की बात होगी।
सतर्कता : मेडिकल काॅलेज की जमीन में तो नहीं जा रही यह विरासत, इस सवाल से हुए सतर्क...भू खनिज विज्ञान विभाग ने मामले को तब गंभीरता से लिया, जब इसी के ठीक पास मेडिकल कालेज के लिए जमीन आरक्षित का बोर्ड देखा। खटका हुआ कि कहीं अति प्राचीनतम जीओ स्मारक यानी जीवाश्म भूमि भी इसमें तो नहीं जा रही। उच्चाधिकारियों के निर्देश पर तहसीलदार को पत्र लिखकर सीमा जानकारी मांगी गई। कलेक्टर मीणा ने राजस्व व भू विज्ञान खनिज अधिकारियों को एक साथ मौके पर आने को कहा। तहसीलदार, गिरदावर, पटवारी आदि दौड़े।
महत्व : ये जीव कार्बन डाईआक्साइड को अवशोषित कर ऑक्सीजन पैदा करते थे...स्ट्रोमेटोलाइट जीवाश्म समुद्र के उथले पानी के नीचे रहते थे। ये शैवाल कार्बन डाइऑक्साइड को अवशोषित करते थे। करीब 80 करोड़ वर्ष पहले वातावरण में कार्बन डाई ऑक्साइड की मात्रा अधिक थी। इन्हीं स्ट्रोमेटोलाइट से ऑक्सीजन की मात्रा बढ़ती गई। इसी से जीवन की उत्पत्ति हुई। स्ट्रेटोमेटोलाइट को पृथ्वी पर जीवन के प्रारंभिक रूपों की एक छाप के रूप में जाना जाता है। यह नीले हरे शैवाल द्वारा उत्पादित ऐसी संरचना है जो आमतौर पर समुंद्र के उथले पानी में ही रहते हैं। जहां ज्वार- भाटा लगातार अस्थाई अवसादी सामग्री बहा कर लाता रहता है।
ये स्ट्रोमेटोलाइट 160 करोड़ साल पुरानी रेंज के हैं। जो राजस्थान में उदयपुर के झामर कोटड़ा और यहां बोजूंदा में ही है। बरसों पूर्व इसके अवशेष लिए थे। प्रारंभिक तौर पर बात सामने आती है कि यहां किसी समय में समुंद्र रहा होगा। तब जीव उत्पति के साथ भोगोलिक स्थिति क्या रही होगी। इस पर तीन स्टडी बुक तैयार हो चुकी है। अंतराष्ट्रीय स्तर पर शोध पत्र तैयार हो रहा है। महाराजा कॉलेज जयपुर के पूर्व प्राचार्य सांइटिस्ट प्रो. एमके पंडित लगातार शोध में लगे है। अर्जेटाइना के एक प्रोफेसर भी यहां से सैंपल ले गए हैं।
ओपी जांगिड़, वरिष्ठ भू वैज्ञानिक, चित्तौड़गढ़
मेरे संज्ञान में यह मामला आने पर आज संयुक्त मुआयना कराया। हमने भू विज्ञान खनिज विभाग से कहा कि वह जल्द जीऑलाजिक पार्क की ड्राइंग मय डीपीआर प्रस्तुत करें। आवश्यक संरक्षित क्षेत्र की जमीन भी उसके नाम दर्ज करने की कार्रवाई हो। जरूरत पड़ी तो यूआईटी और डीएमएफटी जैसे लोकल फंड से भी इसके विकास व संरक्षण कराएंगे। गूगल मैप के अलावा मौका देखने के बाद यह भी सुनिश्चित हो गया कि मेडिकल काॅलेज की साइट इससे अलग है।
ताराचंद मीणा, कलेक्टर चित्तौड़गढ़
आज कलेक्टर सहित राजस्व अधिकारियों के द्वारा अवलोकन किया गया। मौके पर गूगल मैप द्वारा कुल क्षेत्रफल 12 हेक्टेयर चिन्हित किया। जीवाश्म पार्क का जैविक व ऐतिहासिक महत्व होने से संरक्षण जरूरी है।
रवि मीणा, भू विज्ञान अधिकारी
ये स्ट्रोमेटोलाइट 160 करोड़ साल पुरानी रेंज के हैं। जो राजस्थान में उदयपुर के झामर कोटड़ा और यहां बोजूंदा में ही है। बरसों पूर्व इसके अवशेष लिए थे। प्रारंभिक तौर पर बात सामने आती है कि यहां किसी समय में समुंद्र रहा होगा। तब जीव उत्पति के साथ भोगोलिक स्थिति क्या रही होगी। इस पर तीन स्टडी बुक तैयार हो चुकी है। अंतराष्ट्रीय स्तर पर शोध पत्र तैयार हो रहा है। महाराजा कॉलेज जयपुर के पूर्व प्राचार्य सांइटिस्ट प्रो. एमके पंडित लगातार शोध में लगे है। अर्जेटाइना के एक प्रोफेसर भी यहां से सैंपल ले गए हैं।
ओपी जांगिड़, वरिष्ठ भू वैज्ञानिक, चित्तौड़गढ़
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva bho_Deva hin_Deva mai_Deva hin_Deva awa_Deva zho_Hant eng_Latn